Haku khaldin curiyeha birta ah ee "Tin (curiye)". Tin Timo (ingiriis: hair) waa dun yariis ah oo ka soo baxda maqaarka jidhka dadka iyo in badan oo xoolaha iyo xayawaanka ka mid ah. Timaha xoolaha iyo xayawaanka waxaa loo yaqaanaa dhogor. Dhogortu waa tin dheer oo aad u awood badan taasi oo inta badan u samaysan qaab wareegsan ama duuduuban. Guud ahaan timuhu waxay ka samaysan yihiin borotiin loo yaqaano "keratin". Xayawaano badan oo naasley ah ma lahan wax dhogor ah, kuwaas waxaa ka mid ah maroodiga iyo nibiriga. Timuhu shaqo badan ayay u hayaan jidhka noolaha, waxaana ka mid ah: ineey ka difaacaan ileyska waxyeelada u ah jidhka. ineey sii yaan kul iyo qaboow jidhka. waxay difaac u yihiin daloolo jidhku ka soo bixiyo dhididka iyo qashinka saa'idka ah. xayawaano badan dhogorta ayaa ka difaacda in biyaha roobku gaadhaan jidhkooda. dhogortu waxay ka dhigtaa xayawaanada qaarkood mid aad u wayn. Dadku waxay leeyihiin timo badan oo ka soo baxa meelo kala duwan oo jidhka ah. Inta ugu badan timuhu waxay ka soo baxaan madaxa, wejiga labka (timaha wejiga ka soo baxa waxaa loo yaqaanaa gadh iyo shaarbo), laabta, lugaha iyo gacmaha.